Galstene: Simptome, risiko's en behandeling - WelstandWelstand
Tuis / Advies / Galstene: Simptome, risiko's en behandeling
Galstene hou oor die algemeen nie erge gesondheidsrisiko's in nie maar kan tot sekere ander gesondheidstoestande lei wat lewensgevaarlik kan wees.
Volgens navorsing sal tot 20% van mense wêreldwyd in hul leeftyd galstene ontwikkel en nie eers bewus wees daarvan nie. In sulke gevalle hou galstene geen gesondheidsrisiko's in nie. In ander gevalle kan dit egter tot komplikasies lei wat lewensgevaarlik kan wees.
Wat is galstene?
Galstene is stukke soliede materiaal wat in die galblaas, 'n klein orgaan onder die lewer, vorm. Volgens dr. Zain Ally, 'n chirurg wat spesialiseer in die lewer- en spysverteringskanaal by die Netcare Sunninghill-hospitaal in Johannesburg, is gal 'n afskeiding wat voortdurend deur die lewer geproduseer word. Dit is 'n komplekse stelsel wat soos 'n boom met veelvuldige takke lyk.
Volgens dr. Ally bevat gal cholesterol en sekere substrata, wat bydra tot veelvuldige verteringsprosesse in die liggaam. Dit help ook die liggaam om met gifstowwe en metaboliese afvalprodukte weg te doen. "Galstene is soliede deeltjies wat in die galblaas vorm en kan in grootte wissel van so klein soos 'n sandkorrel tot so groot soos 'n gholfbal."
Hoe weet ek as ek galstene het?
Die algemeenste simptoom van galstene is 'n pyn in die boonste regterkant van die buik kort na 'n maaltyd. Dit word veroorsaak deur 'n tydelike versperring van die gal wat die galblaas verlaat. Die klein steentjie of verstopping word gewoonlik deur spiersametrekkings opgelos en die pyn verdwyn binne 'n paar uur.
"Indien die blokkasie egter voortduur, kan dit tot 'n ernstiger inflammatoriese reaksie in die galblaas lei aangesien die bloedtoevoer en dreinering geblokkeer word. Dit word gekenmerk deur intense pyn in die regterbokant van die buik. Hierdie toestand kan binne enkele dae tot gangreen van die galblaas lei," waarsku dr Ally.
Die niere, brein, bloed- en kardiovaskulêre stelsel word geraak deur 'n gebrek aan gal. "Sodra die vloei van gal belemmer word, kom die galstelsel onder druk en is dit vatbaar vir veelvuldige infeksies, wat tot orgaanversaking kan lei.
Indien galstene die uitvloei van die galstelsel blokkeer, kan dit pankreatitis veroorsaak, 'n toestand wat lei tot ontsteking in en om die pankreas of geelsug. As dit nie behandel word nie, kan een van hierdie toestande ernstige en potensieel dodelike komplikasies tot gevolg hê."
Kan galstene behandel word?
Dr. Ally raai mense aan om mediese hulp te kry indien hulle maagpyn kry wat nie met medikasie oor die toonbank verlig kan word nie en wanneer die pyn gepaardgaan met koors, kouekoors, vomering en/of geelsug. Indien jy nie simptome ervaar nie sal dit nie nodig wees vir behandeling nie.
Indien die galstene baie erg is en die simptome nie verminder of suksesvol behandel kan word nie, kan dit nodig wees om die galblaas te verwyder.